## Mazón: “Obrim la CV-50, penúltima de les 18 carreteres autonòmiques restituïdes en temps rècord després de les riuades”

*** El viaducte de Cheste es restablix íntegrament en millors condicions i reforçat després d’invertir 8,7 milions d’euros
* El president advoca per la col·laboració entre administracions per a accelerar la reconstrucció i afirma que “quan el soroll polític dona pas a la coordinació, el diàleg i la lleialtat institucional, les coses funcionen”**

**Cheste.**

El president de la Generalitat, Carlos Mazón, ha destacat que amb la reobertura del viaducte sobre la CV-50 en el terme municipal de Cheste, “hem completat la recuperació de 17 de les 18 carreteres autonòmiques danyades en les riuades d’octubre”.

El cap del Consell ha visitat hui la zona amb motiu de la reobertura total de la carretera després de l’actuació realitzada en la localitat, a on ha destacat que des de la Generalitat “hem complit el nostre compromís d’obrir completament en un temps rècord les vies afectades per les inundacions per a retornar la mobilitat i connexió a les poblacions i recuperar la normalitat al més prompte possible”.

Així, ha realçat que en desembre, “només sis setmanes després de la riuada, recuperàrem la circulació en les 18 carreteres danyades amb solucions provisionals i transitòries mentres es desenrotllaven els treballs definitius”. En la reparació de totes estes vies la Generalitat ha invertit 75 milions d’euros.

Mazón ha ressaltat la col·laboració entre administracions per a portar avant projectes com el de la CV-50, a pesar ser de diferent signe polític. En este sentit, ha indicat que “quan el soroll dels polítics deixa pas a la coordinació, al diàleg, a la lleialtat institucional i al treball, les coses funcionen”.

El president ha advocat perquè les diferents institucions continuen treballant de manera unida, ja que “el que esperen els ciutadans, i especialment els afectats i les víctimes, és que prioritzem accelerar la reconstrucció, el treball, els fets i els resultats”.

**Viaducte CV-50**

El cap de l’executiu valencià ha recordat la devastació que va provocar la riuada del passat mes d’octubre, que va causar importants danys en les infraestructures viàries en les quals es va començar a treballar “des del minut u” per a la seua recuperació.

Així, ha ressaltat l’obertura del viaducte sobre la CV-50 a Cheste, una infraestructura en la qual s’han invertit 8,7 milions d’euros i que entra en funcionament de manera definitiva en millors condicions i més reforçada davant de futures avingudes.

L’obertura d’este pont, que connecta el municipi amb l’A-3, suposarà una millora notable en la connectivitat i mobilitat de la zona i en els accessos a una localitat que veu multiplicada la seua població durant el Gran Premi de Motociclisme, que enguany se celebrarà del 14 al 16 de novembre en el Circuit Ricardo Tormo.

La reconstrucció del viaducte sobre la CV-50 s’ha dut a terme en tres fases, la primera amb la instal·lació d’un pontó militar per part de la UME en col·laboració amb la Generalitat, que va permetre recuperar la connexió i restablir el transport amb autobús i una segona amb un pas provisional en el qual la Generalitat va invertir 1,3 milions d’euros.

**Fita en la història de l’obra civil**

En la tercera fase, ha afegit, s’ha recuperat el viaducte original amb una biga de 36 metres i 190 tones de formigó armat portada des de Sevilla que suposa una fita en la història de l’obra civil valenciana, amb la qual cosa ha quedat completament recuperada la funcionalitat i seguretat de la CV-50. A més, s’ha augmentat la capacitat hidràulica del pont, i amb això s’incrementa la seguretat de cara a futures avingudes.

**Mobilitat**

El cap de l’executiu valencià ha ressaltat, així mateix, altres accions desenrotllades pel Consell per a recuperar la mobilitat de les zones afectades per les riuades, com la reconstrucció de les línies de Metrovalencia, en la qual s’han invertit més de 140 milions d’euros, i que ha estat a punt “en menys de huit mesos, quan els tècnics valoraven més de dos anys”.

Una altra iniciativa encaminada a restablir les connexions que s’està executant ha sigut l’assumpció de la reconstrucció de més de mig centenar infraestructures de titularitat local, com vies, passarel·les o ponts de 25 municipis, als quals es destinen 50 milions d’euros.

Així mateix, ha destacat la labor realitzada pel Consell per a acabar amb els residus generats per les riuades, “una quantitat que mai ningú va poder imaginar”. Així, ha assenyalat que aproximadament el 90 % d’estes restes “ja són història”, i que “no solament s’han arreplegat, sinó que s’han tractat mediambientalment, s’han reciclat i s’han reutilitzat per a construir nous elements”.

Fecha: 08/08/2025